Футболистът Борислав Балджийски няма да влезе в затвора за убийството на юриста от „Топлофикация“ Петър Алексов, научи „Лекс“.

Върховният касационен съд (ВКС) измени ефективната му присъда от 4 години затвор, след като прие, че е причинил смъртта на Алексов по непредпазливост, но е целял да му нанесе единствено лека телесна повреда. Затова съставът на ВКС с председател и докладчик Татяна Кънчева е преценил, че наказанието е несправедливо и осъжда Балджийски условно на 2 години затвор с максималния 5-годишен изпитателен срок. Той трябва да плати и обезщетение от 100 000 лева на майката на починалия.

Любопитно в казуса е, че делото можеше да приключи с условна присъда и преди две години, но тогава друг състав на ВКС го върна, тъкмо защото настояваше за ефективно наказание.

Балджийски е осъден за инцидент пред казино в столичния кв. „Красно село“ през нощта на 6 срещу 7 август 2013 г. Тогава 36-годишният Петър Алексов излизал от казиното, ядосан от победата на футболния „Лудогорец“ срещу сръбския „Партизан“. Покрай него минал автомобил, в който били Балджийски, приятелят му Лъчезар Киров и неговата приятелка Валентина Колева, която шофирала. Алексов започнал да псува и да обижда грозно момичето, при което спътниците спрели, Балджийски слязъл и го ударил, последвала размяна на удари, след което свадата приключила и юристът тръгнал да се връща към казиното. След няколко крачки обаче, Балджийски го настигнал и го ударил още веднъж с юмрук в дясната скула, след което Алексов залитнал и паднал назад, при което ударил тила си в ръба на метална шахта и починал.

Преди 3 години състав на Софийския градски съд с председател Ани Захариева осъди футболиста на 4 години затвор по обвинение за причинена смърт по непредпазливост след нанесена тежка телесна повреда, но след това Софийският апелативен съд (САС) намали наказанието на 3 години затвор и измени присъдата в условна. Делото стигна до ВКС, след като никоя от страните не остана доволна от решението и върховните съдии приеха, че присъдата трябва да е ефективна. Тогава те казаха, че наказанието правилно е било определено на 3 години, но не трябва да е условно.

Новият състав на САС, който гледа делото реши, че не може да се води от задължителното указание на ВКС за вида и размера на наказанието, защото това би обезсмислило произнасянето му, но в крайна сметка не само осъди Балджийски ефективно, но и увеличи наказанието до 4 години затвор.

Ключовият момент, довел в крайна сметка до окончателната условна присъда за футболиста, е в удара с юмрук, който Балджийски е нанесъл в лицето на жертвата и различната му интерпретация от различните съдебни инстанции.

Последният състав на САС прие, че Балджийски е ударил Алексов, но не е счупил очната му ябълка, а фаталният изход е дошъл, защото мъжът е залитнал, паднал е и е ударил тила си в металната шахта. Според апелативните съдии футболистът е целял единствено да удари Алексов и да му причини лека телесна повреда, но не е предвидил, а е бил длъжен, че при такъв удар може да се стигне и до тежкото увреждане, което пък в крайна сметка е довело до смъртта на пострадалия. Затова САС беше приел, че Балджийски е действал при евентуален умисъл за причиняване на тежка телесна повреда.

Върховните съдии обаче не се съгласяват с този подход на втората инстанция.

В решението си те пишат, че практиката на ВКС е постоянна за това, че квалификацията на причинената смърт по непредпазливост зависи от вида на умишлено нанесената телесна повреда.

„Когато обективно е причинена по-лека по степен телесна повреда, от която настъпят по-тежки усложнения или смърт, деецът следва да носи отговорност за причиняване на непредпазлива смърт във връзка с по-лекото телесно увреждане, защото само то е причинено умишлено. Софийският апелативен съд неправилно е приел от правна страна, че подсъдимият е причинил по непредпазливост смъртта на пострадалия Алексов в резултат от нанесена тежка телесна повреда, извършена при евентуален умисъл“, се казва в решението на ВКС. Според върховните съдии, щом Балджийски е нанесъл удар, причинил само лека телесна повреда, то той е целял и съзнавал само това.

„Последващото залитане на Алексов и падането му върху терена, довело до фаталния удар на главата върху ръба на металния капак на шахтата, реализираната тежка черепно-мозъчна травма и последвалата смърт не е съзнаван резултат от подсъдимия. Към този по-тежък междинен резултат /тежката телесна повреда/, както и по отношение на далечния резултат- смъртта на пострадалия, касаторът е действал при непредпазлива форма на вината“, пише в решението на ВКС.

Различното виждане на върховните съдии автоматично води и до по-леко наказание, тъй като причинената смърт по непредпазливост след нанесена лека телесна повреда се наказва с до 5 години затвор, а не с от 3 до 12 години лишаване от свобода, както е при нанесена тежка телесна повреда.

Заради преквалифицираното деяние ВКС се съгласява с доводите на защитата, че наказанието от 4 години затвор е несправедливо. Освен това съдът приема, че Балджийски е с изключително положителни характеристични данни, тъй като е дисциплиниран професионален футболист (през пролетта той игра за отбора на „Царско село“, който влезе в Първа лига, б.а.) с лидерски позиции, който имал и фирма, работеща по програми на социалното министерство, Фонд „Земеделие“ и Агенцията по заетостта.

„При индивидуализацията на наказанието не може да се пренебрегне и провокативното поведение на самия пострадал, довело до възникване на конфликта“, подчертава още ВКС.